Taxibestuurder gee hom oor ná grubotsing | Maroela Media
Taxibestuurder gee hom oor ná grubotsing
Micayla Victor is op slag dood in die ongeluk in Sydenham, Port Elizabeth. Foto: Facebook
'n Taxibestuurder van Port Elizabeth het homself aan die polisie oorgegee sowat sewe ure nadat hy glo in 'n ongeluk betrokke was waarin twee vroue dood en een beseer is.
Kol. Priscilla Naidu, polisiewoordvoerder, sê die ongeluk het Maandag omstreeks 17:20 gebeur in Kempstonweg in Sydenham, noord van die Baai se middestad, toe 'n bestuurder na bewering 'n rooi verkeerslig verontagsaam het. "Dis nog nie duidelik wie nie; dit sal in die polisieondersoek aan die lig kom," sê sy.
Luidens mediaberigte het die taxibestuurder van die toneel af gevlug. Naidu sê egter dis nog onduidelik waarom hy eers wel stilgehou het, maar hom toe ná middernag by die Mount Road-polisiestasie gaan oorgee het.
Paramedici het hard probeer om Celine de Ridder se lewe te red. Foto: Facebook
Van die drie vroue in die ander voertuig, al drie werknemers van Atlas Security, is Micayla Victor (19) op slag dood en Celine de Ridder (21) op pad na die hospitaal nadat paramedici haar lewe vergeefs probeer red het.
Juanita de Villiers is al een van die drie vroue wat oorleef het. Foto: Facebook
'n Derde insittende van dié motor, Juanita de Villiers, is in die hospitaal vir haar beserings behandel, maar Dinsdagoggend ontslaan.
Die vroue was almal op pad om van 18:00 af nagskof in die veiligheidsmaatskappy se beheerkamer in die stad te werk toe die ongeluk 'n hanetree van hul werkplek af gebeur.
Naidu sê die verdagte het Dinsdagmiddag nog gewag om in die Baaise landdroshof te verskyn. Dis nog nie bekend of hy om borgtog aansoek sou doen nie.
Wayne Hart, Atlas Security se groepsbemarkingsbestuurder, sê die beheerkamer is verpletter deur die dood van twee van hul kollegas. "Hulle is 'n baie hegte span wat om veiligheidsredes afsonderlik van die res van die kantoor werk. Almal ken mekaar en werk 12 uur op 'n slag nou saam," sê hy.
Hy vertel laas nag sou die laaste nagskof gewees het vir die drie vroue wat in die ongeluk betrokke was. Daarna sou hulle 'n blaaskans gekry het.
"Dit was baie swaar vir die span wat so kort ná die ongeluk nagskof moes werk, maar hulle het hulle uitstekend van hul taak gekwyt," sê Hart.
"Ons moes ander werknemers kry om op kort kennisgewing in te staan en het ook toegesien dat almal die nodige emosionele ondersteuning kry en sterk genoeg is om te werk."
Video: Parys-boere sal hul weergawe gee
Breytenbach: 'Jiba was nie geskik vir NDOV'
Absoluut tragies. Die wetteloosheid van taxi bestuurders moet ongenadig behandel word. Te veel mense gaan dood agv taxi bestuurders se arrogansie en wetteloosheid. Innige simpatie aan die bedroefde families. Pragtige jong mense wat in die fleur van hulle lewens weggeruk is.
Homself genoeg tyd gegee om nugter die polisiestasie in te stap. Nogsteeds gevlug van ongeluks toneel, en erger, waar mense oorlede is. Mag hy die swaarste, hardste straf ontvang wat daar is.
Ja 7we ure so wat nou van bloed toetse as hy onder die invloed was?
Nee man, taxi drywers koop hulle lisensie vanaf wie weet ook al. Meeste het geen kennis van reels ens nie. Toets almal met kastige lisensies in die taxibedryf ek wet julle 95% het dit gekoop
Bestuurder van taxi vlug van toneel? En die polisie weet nie watter bestuurder het die robot veronagsaam nie? Reik n beloning uit asb! Ek soek n paar rand!!